กระทรวงแรงงาน เตรียมช่วยเหลือผู้ประกันตน มาตรา 33 ผ่านโครงการ "ม.33 เรารักกัน" โดยไม่จำกัดสิทธิเงินเดือน
นายสุชาติ ชมกลิ่น รัฐมนตรีว่าการกระทรวงแรงงาน ให้สัมภาษณ์ผ่านรายการสมรภูมิข่าว 92.5 ทางสถานีวิทยุกระจายเสียงแห่งประเทศไทย เกี่ยวกับแนวทางการช่วยเหลือผู้ประกันตน ตามมาตรา 33 ภายหลังเข้าหารือกับพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม และทีมเศรษฐกิจ ซึ่งที่ประชุมรับทราบและเห็นชอบแนวทางดังกล่าว โดยใช้ชื่อโครงการว่า"ม.33 เรารักกัน" ซึ่งมีหลักการจะเยียวยาผู้ประกันตนในมาตรา 33 ทั้งหมด ซึ่งคาดว่าจะมีผู้ได้รับเงินเยียวยา ประมาณ 9 ล้านคน จากผู้ประกันตนตามมาตรา 33 ทั้งหมด 11 ล้านคน โดยจะได้รับเงินช่วยเหลือเท่ากันและไม่ใช้เงื่อนไขเรื่องเงินเดือนเข้ามาเป็นหลักเกณฑ์ แต่จะใช้เพียงหลักเกณฑ์เงินฝากในบัญชีไม่เกิน 5 แสนบาท เบื้องต้นคาดว่าจะได้ประมาณคนละ 3,500 - 4,000 บาท แต่จะได้คนละเท่าใดขอไปหารือกับกระทรวงการคลังก่อน ทั้งนี้การจ่ายเงินจะใช้หลักการเดียวกันกับโครงการเราชนะ ต้องใช้จ่ายผ่านแอปพลิเคชันเป๋าตังค์ พร้อมตั้งเป้าจะจ่ายเงินให้ได้ในเดือนมีนาคมนี้นายสุชาติ กล่าวด้วยว่า อาจเสนอ ครม.พิจารณาอย่างเร็วที่สุดในวันอังคารที่ 9 กุมภาพันธ์ 2564 หรืออย่างช้าสัปดาห์หน้า